《新桥落成酬和谭别驾》
明代·庞尚鹏

卜筑河梁外，为园地更偏。江流当户转，树影隔溪悬。

似泛仙槎渡，无劳锦缆牵。柳堤环古岸，竹坞夹斜川。

曳履鱼龙动，披云草木搴。午桥传别墅，驷马愧前贤。

水石偏宜我，林池别有天。相过惟二仲，三径彩虹边。

作者简介：（?—约1582）广东南海人，字少南。嘉靖三十二年进士。授乐平知县，擢御史，出按河南、浙江等地，搏击豪强，吏民震慑。嘉靖四十四年，在浙江推行一条鞭法，为一条鞭法之始。隆庆元年，迁大理右寺丞。次年，擢右佥都御史，兼领九边屯务。诸御史督盐政者以事权被夺，起而攻之，斥为民。万历四年起故官巡抚福建，拜左副都御史。忤张居正罢归，家居四年卒，谥惠敏。有《百可亭摘稿》。